Mitä suomalaiset ovat mieltä ruotsalaisista oluista? Ainakin Pint Please:n käyttäjät juovat ahkerasti rakkaan naapurimaamme keitoksia. Tarkastellaanpa siis käyttäjien arvioita Ruotsissa pannuista oluista. You can find the English version of this blog post here.

Jo muinaiset kreikkalaiset tarinoivat, kuinka suomalaiset ja ruotsalaiset kinastelevat kuin kuin kissat ja koirat. Platon valitteli meidän tiukkoja jääkiekko-otteluitamme, jotka aina menivät jatkoajalle, kun taas Sokrates ihaili urotöitämme musiikin saralla. Ruotsalaiset sävelsivät hittejä yksi toisensa jälkeen ja suomalaiset, yhtä ihmeellisesti, saivat 0 pistettä ennätyksellisessä määrässä euroviisuja. Eli olemme yhtä ansioituneita melkein kaikessa. Vai olemmeko?

Jos me suomalaiset jossain olemme hyviä, niin oluen juonnissa. Olut on maailman kolmanneksi juoduin neste, ja suomalaiset ovat varmasti tehneet osansa sen eteen. Olemme maailmankuuluja kahdesta syystä: Englannin kielen teurastamisesta rallihaastatteluissa ja oluen kulutuksesta. Pidämme siitä kuin hullu puurosta, ja suurin osa nautitaan alushousuissa sohvalla maaten. On siis aika tuoda tämä taisto kotikentällemme. Valitaan sohvalta sopiva soppi, heitetään housut pois ja mietitään, mitä olemme maltaista mieltä.

5 huonoiten arvioitua ruotsalaista olutta

Krönleins Bryggeri: KISS Destroyer, Pale Lager, 4.7 % Krönleins Bryggeri: Motörhead Bastards Lager,Pale Lager, 4.7 % Kopparbergs Bryggeri: Sofiero Original,Pale Lager, 4.6 % Coppersmith’s Brewery: Coppersmith’s Fusion Saison Rhubarb & Raspberry, Saison, 6.3 % Åbro Bryggeri: Femkommatvåan, Pale Lager, 5.2 %

Näyttää siltä, että emme ole ihastuneet fanioluisiin. Toki pulloon voi laittaa ikonisen rokkibändin nimen, mutta se ei tee ala-arvoisesta lagerista yhtään parempaa, eikä meitä naurata. Tuttu nimi voi tuoda kivan kutinan, mutta kun jo ensipuraisu romahduttaa korkeat odotukset, kerromme kavereillemme, ettei kannata kokeilla. KISS Destroyer ja Motörhead Bastard Lager havainnollistavat tämän mukavasti. Bändit ovat hyviä, mutta bisset totisesti eivät.

Toisaalta meillä on hieman vaikeuksia päättää mitä ostaa, sillä vähiten arvostetut oluet ovat myös niitä, joita juomme eniten (ruotsalaisista oluista). Niitä ainakin on helposti saatavilla. Kovin kauaksi ei tarvitse kävellä löytääkseen kaupan tai kioskin missä oluthylly notkuu kauhean kaljan kuormasta. Entäs ne ylähyllyn oluet?

5 parhaiten arvioitua ruotsalaista olutta

Omnipollo: Yellow Belly Peanut Butter Biscuit Stout, Imperial Stout, 11 % Omnipollo: Yellow Belly Sundae, Imperial Stout, 12 % Omnipollo: Noa Pecan Mud Cake, Imperial Stout, 11 % Oppigårds Bryggeri: Thurbo Double IPA, Imperial IPA, 8.5 % Modernist Brewery: Modernist Svartkropp, Imperial Stout, 8.4 %

Meillä ei ole mitään vahvoja oluita vastaan. Alkoholin maku ei todellakaan ole meille vieras ja pidämme oluista, joissa on vähän potkua. Olemme myös persoja makealle emmekä häpeä myöntää sitä. Kakku on hyvää, mitä sitten? Maukas Omnipollon kakku-stout muikistaa karummankin karjun suun.

Näissä vahvanmakuisissa oluissa on vain se juttu, ettei niitä voi yhdellä istumalla juoda enempää kuin yhden. Makujen myrskyn jälkeen ovat makunystyrät huuhtelun tarpeessa. Ja siihen sopiva lääke on mäyräkoirallinen latteaa lageria, josta ei voisi vähempää välittää. 😉

Siinäpä se. Pidämme jämeristä ja jännistä, mutta juomme voimattomia ja vetisiä. Kukapa olisi arvannut, kuinka monitahoisia suomalaiset voivat olla.